 NA CHARLES WASONGA KAMPUNI ya kusambaza stima nchini, Kenya Power, imetangaza kuwa maeneo mbalimbali yamegubikwa na giza baada ya usambazaji wa kawi hiyo kukatika. Kwenye taarifa iliyotoa saa mbili na nusu Jumamosi, Novemba 11, 2023, kampuni hiyo ilisema kuwa wahandisi wake wanaendeleza juhudi za kurejesha usambazaji wa stima. “Tunaomba msamaha kwa usumbufu uliosababishiwa wateja wetu. Taarifa kuhusu hatua za kurejeshwa kwa usambazaji wa stima na chanzo cha kupotea kwa kawi hiyo itatolewa baadaye,” ikasema taarifa hiyo. Miongoni mwa maeneo yaliyokumbwa na hitilafu hiyo ni Nairobi, Nakuru, Kisumu, Taita Taveta, Kwale, Eldoret, Laikipia, Samburu, Mombasa, na Murang’a. Maeneo mengine ni Tana River, Vihiga, Kakamega, Bomet, Makueni, Kapenguria, na Baringo miongoni mwa maeneo mengine. Kampuni ya Kenya Power ndio kampuni ya kipekee ya kusambaza stima nchini. Na kiwango kikubwa cha stima huzalishwa na kampuni ya KenGen. Biashara nyingi ambazo hutegemea stima ziliathirika na kupotea kwa stima na hivyo wamiliki kupata hasara. Stima ilianza kupotea kuanzia saa moja na dakika 50 za usiku. Kenya imekuwa ikishuhudia visa kadha vya kupotea kwa stima sehemu zote, kikiwemo kile cha Agosti 26, 2023, ambapo hali hiyo ilidumu kwa zaidi ya saa 20. Kisa cha Agosti kilitanguliwa na kingine cha Machi 2023, ambacho Kenya Power ilidai kilisababisha na hitilafu katika mitambo yake. Mnamo Novemba 2022 na Desemba 2022, maeneo ya Nairobi na Mlima Kenya yaliathirika na kupotea kwa stima. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  